महिलाएं छोड़ती हैं नौकरी, लंदन में मिलती मेनोपॉज लीव, केरल की एक कंपनी भी देती छुट्टी
Menopause Coach and Gynecologist Dr. Neelima Deshpande: Courses, Seminars, and Consultations  पुणे में रहने वाली मेनोपॉज कोच और गायनेकोलॉजिस्ट डॉ. नीलिमा देशपांडे ने बताया कि सोशल मीडिया के आने के बाद मेनोपॉज पर खुलकर बात होने लगी है।
मेनोपॉज एक ऐसा विषय है जो कई सालों से पीरियड्स की तरह झिझक में लिपटा और पर्दे में छिपा रहा है। बढ़ती उम्र के साथ इसकी दस्तक को स्वीकारना हर स्त्री के लिए अपमानजनक होता है, लेकिन आज जब वक्त बदल रहा है तो पीरियड्स की तरह मेनोपॉज पर भी बात होने लगी है।
मेनोपॉज हर स्त्री के जीवन में उम्र के साथ आने वाले बदलाव से जुड़ा है। यह दौर जहां महिला को प्रेग्नेंसी की परेशानियों से बचाता है, वहीं हर महीने पीरियड्स के दर्द से मुक्ति भी दिलाता है। उम्र का यह पड़ाव स्त्री के लिए जश्न मनाने जैसा होता है, लेकिन इसके आने की आहट अजीबोगरीब लक्षणों के साथ मिलती है। यही वजह है कि मेनोपॉज के शुरुआती दिन किसी-किसी स्त्री के लिए आसान नहीं होते।
खबर में आगे बढ़ने से पहले इस पोल में अपनी राय दें
मेनोपॉज की शुरुआत में शरीर कई तरह की उलझनों से भरे अनुभवों से गुजर रहा होता है, लेकिन स्त्री पहले इन अनुभवों को झिझक के कारण किसी से शेयर नहीं करती थी। हालांकि आज भी कई महिलाएं मेनोपॉज की बात पर चुप्पी साध लेती हैं क्याेंकि वे किसी को नहीं बताना चाहती कि उम्र अब उनके ऊपर से गुजरने लगी है, जिसे समाज बुढ़ापे का लेबल देता है।
हालांकि आज जब पीरियड्स पर खुलकर बात होने लगी है तो मेनोपॉज भी अनछुआ विषय नहीं रहा। अब कई सेलिब्रिटी इस पर खुलकर बात कर रही हैं और अपने मेनोपॉज के सफर का अनुभव भी शेयर कर रही हैं ताकि बाकी महिलाएं भी इस अजीबोगरीब वक्त को समझें और जानें।
मेनोपॉज की 3 स्टेज ग्राफिक्स से जानिए: 
मेनोपॉज वर्कशॉप: 5 दिन से 1 साल तक का कोर्स
मेनोपॉज वर्कशॉप, बात चौंकाने वाली है, लेकिन पुणे में रहने वाली मेनोपॉज कोच और गायनेकोलॉजिस्ट डॉ. नीलिमा देशपांडे ने बताया कि सोशल मीडिया के आने के बाद मेनोपॉज पर खुलकर बात होने लगी है। वह खुद रील्स, वीडियो, सेमिनार, वेबिनार और कोर्स के जरिए महिलाओं को मेनोपॉज के सफर के बारे में जागरूक करती हैं।
उन्होंने लॉकडाउन के समय पर मेनोपॉज का कोर्स डिजाइन किया। इस कोर्स का नाम उन्होंने 'नो योर हॉर्मोन्स' यानी ‘अपने हॉर्मोन्स को जानें’ रखा। इसमें कोई भी महिला अपना नाम दर्ज करा सकती है। इसमें एक पार्ट मेनोपॉज का भी है। इसके अलावा डॉ. नीलिमा देशपांडे वॉट्सऐप पर मेनोपॉज का 5 दिन का कोर्स भी कराती हैं जिसके जरिए महिलाओं को मेनोपॉज को कैसे समझना है और क्या करना है, इसके बारे में वह सलाह देती हैं।
यहीं नहीं, डॉ. नीलिमा देशपांडे इंडिविजुअल कोर्स भी करवाती हैं जिसमें वह 1 बार में 1 महिला की उलझनों को सुलझाने का काम करती हैं। यह कोर्स 6 महीने से लेकर 1 साल का भी है। इनमें मेनोपॉज की स्टेज, डाइट, एक्सरसाइज, लाइफस्टाइल टिप्स के साथ-साथ वह कंसल्टेशन भी देती हैं।
डॉ. नीलिमा कहती हैं कि इस उम्र में हड्डियां कमजोर हो जाती हैं जिससे तुरंत फ्रैक्चर हो सकता है। ऐसी नौबत न आए इसलिए पहले से ही महिला को अपनी फिटनेस पर ध्यान देना चाहिए, जिससे हड्डियां मजबूत बनें।
#PressPlay ने शुरू की मेनोपॉज पर बात 
भारत में वुमन हेल्थ डिजिटल वेलनेस स्टार्टअप ऐप 'एल्डा हेल्थ' ने एक कैंपेन शुरू किया। इस कैंपेन के साथ #PressPlay का हैशटैग चलाया गया। साथ ही एक वीडियो भी जारी किया जिसमें दिखाया गया कि महिलाएं मेनोपॉज के बारे में बात नहीं करतीं, लेकिन अब यह वक्त चुप रहने का नहीं, बात करने का है।
इसमें यह दिखाया गया कि कैसे इस दौर में महिलाएं अकेलापन महसूस करती हैं। यह कैंपेन मेनोपॉज के बारे में गलतफहमियों को दूर करने के लिए चलाया गया।
केरल और लंदन में मेनोपॉज लीव का सिस्टम
जनवरी 2023 में केरल की 'पुश 360' नाम की एडवर्टाइजिंग एजेंसी ने अपने यहां काम कर रही महिलाओं के लिए मेनोपॉज की छुट्टियों का ऐलान किया। ऐसा कदम उठाने वाली यह पहली भारतीय कंपनी है। हालांकि भारत समेत कई देशों में मेनोपॉज की छुट्टी भी बहस का विषय बनी हुई है।
दुनिया में पहली बार 'बैंक ऑफ आयरलैंड' ने ‘पेड मेनोपॉज पॉलिसी’ बनाई जिसमें महिलाओं को मेनोपॉज के दिनों में ली गई छुट्टियों की सैलरी मिलती है।
मेनोपॉज के दौरान महिलाएं छोड़ देती हैं नौकरी
40 की उम्र के पार महिलाएं जब अपने करियर की बुलंदियों पर होती हैं तब केवल मेनोपॉज की वजह से जॉब छोड़ देती हैं। ब्रिटेन की संसद में एक सर्वे में पाया गया कि हर 3 में से 1 महिला मेनोपॉज की वजह से ऑफिस नहीं जातीं।
इस सर्वे में 75% महिलाओं ने कहा कि उनका काम पर ध्यान नहीं लगता, 69% एंग्जाइटी और डिप्रेशन का शिकार हुईं और 41% ने कहा कि उन्हें सिरदर्द रहता था। सबमें कॉमन था हॉट फ्लैशेज, थकान और मूड स्विंग।
महिलाओं ने यह भी कहा कि उन्होंने मेनोपॉज के बारे में किसी से बात नहीं की क्योंकि उन्हें नौकरी छिन जाने का डर था। साथ ही यह भी नहीं पता था कि वे अपनी परेशानी को किसके साथ साझा करें।
जनवरी 2022 में जब यह मुद्दा उठा तो मेनोपॉज लीव को ट्रायल के तौर पर शुरू करने की बात कही गई। लंदन के मेयर ने इसी साल मार्च से सिटी हॉल की महिला कर्मचारियों के लिए मेनोपॉज लीव शुरू की है।
वेब सीरीज में खुलकर दिखाया गया मेनोपॉज का दर्द 
2021 में ओटीटी पर रिलीज हुई 'बॉम्बे बेगम्स' नाम की सीरीज में महत्वाकांक्षी महिलाओं को दिखाया गया। इनमें रानी का किरदार पूजा भट्ट ने निभाया। सीन में दिखाया गया कि रानी बैंक एग्जीक्यूटिव है। वह बोर्ड मीटिंग से अचानक बाहर निकलकर वॉशरूम में जाती हैं और चेहरे और बाजुओं पर पानी के छींटे मारती है। दरअसल इस सीन में उन्हें हॉट फ्लैशेज के अटैक से गुजरता दिखाया गया है।
वहीं, 'पेनफुल प्राइड' मेनोपॉज पर बनाई गई शॉर्ट फिल्म है। मुख्य किरदार निभा रहीं पल्लवी जोशी ने इसमें मेनोपॉज का दर्द और कपल्स के बीच अनबन को दमदार रूप से दिखाया। उन्होंने एक सीन में कहा कि 'अपनी उम्र से ना जाने क्यों आजकल कम बात करती हूं मैं।' सामान्य से इस डायलॉग में मिडिल ऐज की महिलाओं का दर्द बखूबी झलक रहा था।
ग्राफिक्स से जानिए मेनोपॉज में क्या खाएं और क्या नहीं: 
हॉट फ्लैशेज में भी नहीं छोड़ी रनिंग
59 साल की अल्ट्रा मैराथन रनर तरु मटेटी ने दैनिक भास्कर से मेनोपॉज का सफर साझा किया। उन्होंने बताया कि जब वह साउथ अफ्रीका की अल्ट्रा मैराथन की प्रैक्टिस कर रही थीं तब उनके मेनोपॉज का दौर शुरू हुआ। वह ट्रेनिंग के लिए 21 किमी दौड़ रही थीं कि अचानक हॉट फ्लैशेज आने लगे। उनका शरीर पूरी तरह तप रहा था। उन्हें रनिंग के दौरान पहली बार ऐसा एहसास हुआ। वह पहली बार कुछ समझ नहीं पाईं, लेकिन बाद में उन्हें महसूस हुआ कि वह मेनोपॉज की दहलीज पर कदम रख रही हैं।
एक तरफ उनका वजन बढ़ रहा था दूसरी तरफ मूड स्विंग परेशान कर रहे थे। इस दौरान उन्होंने अपनी मेंटल हेल्थ पर ध्यान देना शुरू किया, डायटीशियन की मदद ली। इस दर्द से भरे सफर में परिवार उनकी ताकत बना और उन्होंने साउथ अफ्रीका की अल्ट्रा मैराथन में मेडल जीता।
बूढ़ी होने के डर से नहीं बताया मेनोपॉज
मेनोपॉज से गुजर चुकीं दिल्ली की रहने वालीं लता कौशिक ने कहा कि मेनोपॉज ऐसे समय पर आता है जब महिलाओं की जिंदगी बदल रही होती है। हमारे पेरेंट्स बूढ़े हो रहे होते हैं, आपके बच्चे घर छोड़कर दूसरे शहरों या देश में बसने के लिए तैयार होते हैं और आप अपनी अकेली और अलग पड़ती मायूस जिंदगी में खोने लगती हैं। जब मैं मेनोपॉज से गुजर रही थी तब मैंने इसके बारे में किसी को नहीं बताया क्योंकि मैंने कभी मां को इस बारे में बात करते नहीं सुना था। वह इस स्टेज पर भी परिवार का ध्यान रखतीं और उफ तक नहीं करतीं।
मुझे यह पता था कि मेनोपॉज बुढ़ापे की निशानी है। यही सोचकर मैं चुप रही।
कई बार लोगों से मिलने के दौरान और फैमिली फंक्शन पर मुझे हॉट फ्लैशेज आते थे, लेकिन मेनोपॉज पर बात करना शर्म की बात लगती। बाद में पता चला कि मेनोपॉज बुढ़ापे की नहीं, बिगड़ती सेहत की भी निशानी है। इस समय खुद पर ध्यान देना बहुत जरूरी है।
आज सोशल मीडिया पर महिलाएं खुलकर मेनोपॉज पर बात कर रही हैं, यह देखकर अच्छा लगता है कि जो चुप्पी मैंने साधे रखी थी, उस चुप्पी को दूसरी महिलाएं तोड़ रही हैं। सोशल मीडिया से महिलाओं को अपना दर्द बांटने की आजादी मिली है।
मेनोपॉज में योग के कुछ आसन करने से इसका असर कम होने लगता है: 
मशहूर अमेरिकी एंकर ओपरा विन्फ्रे ने खुलकर की बात
मशहूर अमेरिकन टॉक शो होस्ट ओपरा विनफ्रे ने 2019 में एक मैगजीन में कॉलम लिखकर बताया कि कई महिलाएं मेनोपॉज को Blessing यानी आशीर्वाद मानती हैं क्योंकि पीरियड्स से उन्हें मुक्ति मिल रही होती है। उन्होंने खुद यह महसूस किया कि महिलाएं कई साल तक परिवार और बच्चों की सेहत पर ध्यान देने की वजह से खुद का ख्याल नहीं रख पातीं, लेकिन मेनोपॉज का वक्त खुद के शरीर पर ध्यान देने का होता है।
उन्होंने अपने लेख में महिलाओं को इस दौर में अपनी सेहत पर ध्यान देने, खुद को सहेजने और अपने व्यक्तित्व को नए ढंग से तलाशने की सलाह दी। उन्होंने यह भी लिखा कि महिलाओं को मेनोपॉज के दौरान सामने आकर बात करनी चाहिए। दरअसल जब ओपरा खुद 48 से 50 साल की थीं तब वह मेनोपॉज से गुजर रही थीं। तब उन्हें सलाह देने वाला कोई नहीं था। उस समय ओपेरा को लगा कि उन्हें हार्ट प्रॉब्लम हो गई है।
वहीं, एक इवेंट में बॉलीवुड एक्ट्रेस लारा दत्ता ने कहा कि यूनाइटेड नेशन्स की गुड विल एम्बेसडर रहने के दौरान वह डॉक्टरों की बात सुनकर हैरान रह गईं कि महिलाओं की सेहत के बारे में कभी भी खुलकर बात नहीं की जाती।
यह अफसोस की बात है कि हमारे देश की महिलाएं बच्चों को जन्म देती हैं, पर अपनी सेहत को लेकर पूरी तरह लापरवाह रहती हैं। हर महिला मेनोपॉज की स्थिति से गुजरती है, लेकिन समाज और परिवार उसकी इस स्थिति को न समझता है और न ही अहमियत देता है।
यूं हर महीने महिला के शरीर में हॉर्मोन्स की उथल-पुथल चलती है, लेकिन प्यूबर्टी, प्रेग्नेंसी और पेरिमेनोपॉज ऐसी स्टेज होती हैं जब स्त्री की जंग खुद अपने शरीर के साथ चल रही होती है। प्यूबर्टी जहां लड़की को स्त्री बनाती है, वहीं मेनोपॉज महिला को शरीर को लेकर हमेशा असुरक्षित महसूस करने से छुटकारा दिलाता है। यह समय दर्द से भरा होता है, लेकिन खुद की सेहत पर ध्यान देना बहुत जरूरी है। इस दौर को समझने के लिए खुलकर बात करें, डॉक्टर के पास जाएं, काउंसलिंग लें, अपनी मां या बड़ी बुजुर्ग महिला से खुलकर बात करें। बातचीत, डाइट, फिटनेस और इमोशनल सपोर्ट… ये सभी चीजें मेनोपॉज का दर्द कम कर सकती हैं। 
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सिलेक्ट करें।